《便民诗上颜正叔宣慰广东》
宋代·李肖龙

枯苗一著雨，田畴绿芊芊。
蛰虫一逢春，窟穴声阗阗。
馀民望小定，甚于饥渴然。
昔何好弄兵，今何知服田。
急流无住鱼，晴空有飞鸢。
干戈未肯息，百里无人烟。
去年科徭重，剜疮在眼前。
父子不相保，悲泣空自悬。
新官榜往催，观者塞市廛。
全活数万众，此恩大如天。
人生能几何，饮啄皆前缘。
聚水盈科进，缺月及时圆。
唯谋官职高，未必子孙贤。
有意行王道，愿言书七篇。

作者简介：（1235—1292）广州增城人，字叔膺。度宗咸淳七年进士。摄长乐县事，立团堡法，禁巫邪，兴学校，课农桑，四境安之。后为增江提学，劝说富民郑聪老让宅为学宫，又捐资立乡贤祠。